|  |
| --- |
| **GRADSKA KNJIŽNICA RIJEKA** |

|  |
| --- |
| **OPIS I CILJ PROGRAMA** |

U skladu sa Statutom djelatnost Knjižnice je: nabava, stručna obrada, čuvanje i zaštita knjižnične građe te zaštita knjižnične građe koja je kulturno dobro, izrada i objavljivanje biltena, kataloga, bibliografija i drugih informacijskih pomagala, sudjelovanje u izradi skupnih kataloga i baza podataka, omogućavanje pristupačnosti knjižnične građe i informacija korisnicima prema njihovim potrebama i zahtjevima, osiguravanje korištenja i posudbe knjižnične građe te protok informacija, poticanje i pomoć korisnicima Knjižnice pri izboru i korištenju knjižnične građe, informacijskih pomagala i izvora, vođenje dokumentacije o građi i korisnicima, obavljanje poslova matične djelatnosti za školske i narodne knjižnice na području Primorsko-goranske županije.

Cilj programa je zadovoljenje kulturnih potreba stanovnika grada Rijeke, uz povećanje standarda usluge na području knjižnične djelatnosti.

|  |
| --- |
| **ZAKONSKA OSNOVA ZA UVOĐENJE PROGRAMA** |

* Zakon o knjižnicama ("Narodne novine" 105/97, 5/98, 69/09 Ispravak,104/00 i 69/09)-ovaj zakon više nije na snazi, važeći je: Zakon o knjižnicama i knjižničnoj djelatnosti ( Narodne novine 17/19 i 98/19)
* Zakon o ustanovama ("Narodne novine" 76/93, 29/97, 47/99- Ispravak, 35/08 i 127/19),
* Zakon o financiranju javnih potreba u kulturi ("Narodne novine" 47/90, 27/93, 38/09).

|  |
| --- |
| **SREDSTVA ZA REALIZACIJU** |

|  |  |  |  |  |
| --- | --- | --- | --- | --- |
| **Naziv aktivnosti/kapitalnog projekta/tekućeg projekta** | **Proračun** | **Proračun** | **Projekcija 2022.** | **Projekcija 2023.** |
| *1* | **2020.** | **2021.** | *4* | *5* |
| *1* | *2* | *3* | *4* | *5* |
| Aktivnost: Stručno, administrativno i tehničko osoblje | **7.633.030,00** | **7.928.465,00** | **8.185.048,00** | **8.402.153,00** |
| Aktivnost: Redovna djelatnost ustanove | **1.850.276,00** | **2.308.402,00** | **2.732.891,00** | **3.561.824,00** |
| Aktivnost: Programske aktivnosti ustanove | **221.572,00** | **153.002,00** | **153.002,00** | **153.002,00** |
| Aktivnost. Zaštita knjižne građe | **15.000,00** | **45.000,00** | **45.000,00** | **45.000,00** |
| Kapitalni projekt: Nabava knjižne građe | **1.468.742,00** | **1.470.000,00** | **1.420.000,00** | **1.420.000,00** |
| Kapitalni projekt: Nabavka opreme | **142.418,00** | **58.000,00** | **58.000,00** | **58.000,00** |
| Tekući projekt: Europska prijestolnica kulture 2020 | **514.100,00** | **50.000,00** | **0,00** | **0,00** |
| Tekući projekt: Erasmus+ zelena i održiva knjižnica - EU | **44.582,00** | **12.840,00** | **0,00** | **0,00** |
| Tekući projekt : Erasmus + K2 Treća dob čitanja | **521.532,00** | **628.915,00** | **0,00** | **0,00** |
| Tekući projekt : Rad na Wikipediji | **5.000,00** | **13.586,00** | **0,00** | **0,00** |
| Tekući projekt : Erasmus+ KA201 Poboljšanje pismenosti i učenja stranih jezika u osnovnim školama - EU | **29.835,00** | **0,00** | **0,00** | **0,00** |
| **UKUPNO** | **12.446.087,00** | **12.668.210,00** | **12.593.941,00** | **13.639.979,00** |

**Aktivnost: Programske aktivnosti ustanove**

U sklopu svoje redovne djelatnosti, Gradska knjižnica Rijeka nudi korisnicima i različite kulturne, edukacijske i animacijske sadržaje. Dio programa realiziran je samostalno, a dio u suradnji s partnerima: ustanovama u kulturi, nakladnicima, dječjim vrtićima, osnovnim i srednjim školama, pojedincima, udrugama i udruženjima. Uz redovne programe, Knjižnica organizira i povremene programe, posebne rasprave/akcije čitateljskih klubova, predstavljanje knjiga i autora, književne večeri, predavanja i radionice, izložbe...

U 2021. godini, a u skladu s epidemiološkim mjerama u vezi s pandemijom bolesti Covid-19, Gradska knjižnica Rijeka planira nastaviti s programskim aktivnostima te se uz permanentne programe planira fokusirati na projekte: Mjesec hrvatske knjige, Magazin GKR, Tjedan dobre dječje knjige, Tobogan, Brickzine, i Književnu nagradu Drago Gervais.

Dio aktivnosti provodit će se u realnom, a dio u virtualnom okruženju.

**Mjesec hrvatske knjige** manifestacija je koja više od dva desetljeća uspješno promiče knjigu i čitanje kao društvenu vrijednost, a GKR od samih početaka sudjeluje u njoj. Mjesec je to u kojem se intenziviraju sve programske aktivnosti GKR te se građanima Grada Rijeke i PGŽ nastoji ponuditi niz aktivnosti (predstavljanja knjiga i autora, predavanja, radionica i tribina).

**Magazin Gradske knjižnice Rijeka** jedinstven je projekt među hrvatskim, ali i knjižnicama susjednih zemalja koji kontinuirano traje od ljeta 2013. godine. Magazin se razvija kao online medij o knjigama, stvaralaštvu i obrazovanju te čini jedan od temeljnih alata Knjižnice kojim ona nastoji aktivno komunicirati, informirati i educirati zajednicu o širokom rasponu kulturnih, društvenih, stvaralačkih (…) pitanja. U izradu Magazina uključen je i dio knjižničara Gradske knjižnice Rijeka. Jedna od specifičnosti Magazina je snažan naglasak na teme iz područja dječje književnosti i čitanje od najranije dobi, inače područje zanemareno u hrvatskom medijskom prostoru, a poseban naglasak se stavlja i na čitalačku kulturi i spisateljski život lokalne zajednice.

**Književna nagrada Drago Gervais** nagrada je koju dodjeljuje Grad Rijeka za iznimna postignuća u književnom stvaralaštvu. Nagrada se dodjeljuje od 1961. godine te pripada među najdugovječnije književne nagrade. Tijekom proteklih pola stoljeća mijenjale su se propozicije, tempo dodijele i ugled nagrade. Godine 2005. definirana su nova pravila i kategorije nagrade te je omogućeno jačanje ugleda Nagrade na nacionalnoj razini. Nagrada se dodjeljuje bienalno, u dvije kategorije: za najbolje neobjavljeno književno djelo te za najbolje objavljeno književno djelo na nekome od idioma čakavskoga narječja. Nagrada, u iznosu od 20.000 kn, dodjeljuje se autorima, a dobitnik nagrade za neobjavljeno književno djelo stječe i pravo objavljivanja knjige na teret proračunskih sredstava Grada Rijeke.

Gradska knjižnica Rijeka preuzela je organizaciju nagrade 2005. godine. Zadaća je knjižnice organizirati, izvoditi i pratiti cjelokupan proces dodijele nagrade te objave nagrađene knjige.

**Kapitalni projekt: Nabava knjižne građe**

Gradska knjižnica Rijeka narodna je knjižnica za Grad Rijeku i matična knjižnica za narodne i školske knjižnice Primorsko-goranske županije. Usluge Knjižnice organizirane su putem mreže odjela i ogranaka za nešto više od 21.000 članova.

Nabava građe odvija se u skladu s pravilima struke i prema smjernicama nabavne politike Gradske knjižnice Rijeka te prema potrebama korisničke zajednice.

Knjige se nabavljaju u više primjeraka i distribuiraju odjelima i ograncima, sukladno profilu svakog pojedinog odjela i ogranka. Uglavnom se nabavljaju novi naslovi i redovito prati hrvatska nakladnička produkcija, ali i ponavlja se nabava pojedinih ranije objavljenih naslova prema potrebi (zbog otpisa dotrajalih i uništenih primjeraka, nadopuna lektirnih naslova, popunjavanje praznina u zavičajnoj zbirci i sl.).

**Kapitalni projekt: Nabavka opreme**

Nastavak ulaganja u opremu u trogodišnjem razdoblju vršit će se prema planu i potrebi, a uz naglasak na informatičku opremu.

**Tekući projekti:**

1. **Tekući projekt: Europska prijestolnica kulture 2020**

Program Europske prijestolnice kulture Rijeka 2020 Gradska knjižnica Rijeka, uz Gradsko kazalište lutaka Rijeka, Muzej moderne i suvremene umjetnosti i Art kino, jedan je od partnera u programskoj liniji Dječja kuća EPK Rijeka 2020.

U 2021. godini, GKR planira nastaviti aktivnosti oko festivala **Tobogan i Brickzine**. Brickzine je online platforma i tiskani magazin za djecu (roditelje i djeci bliske) o stvaranju kulture kojim će u kreativnoj suradnji s različitim akterima stvaralaštva za djecu i samom djecom, nastati jedinstveni nacionalni medij za djecu posvećen kulturi, prvenstveno njenom stvaralačkom segmentu.

**Tjedan dobre dječje knjige 2021.** književna je manifestacija koja obuhvaća niz promotivnih aktivnosti čitanja. Namijenjena je djeci, ali i svima odraslima uključenima u njihov razvoj. Cilj je ovom manifestacijom skrenuti pažnju na važnost odabira dječje knjige, te upoznati djecu i nositelje njihova odgoja s primjerima dobre dječje knjige i autorima koji djeci šalju pozitivne poruke. Manifestacija koja se održava od 2012. godine, zbog lockdowna, iako u potpunosti pripremljena, nije održana 2020. godine.

1. **ERASMUS+ K1: Zelena i održiva knjižnica EU**

ERASMUS + zelena i održiva knjižnica EU-edukacija i jačanje kapaciteta i okviru programa Erasmus+, Ključna aktivnost 1: Mobilnost u svrhu učenja za pojedince, novi projekt Knjižnice započeo je u 2019.g. Sredstva su dobivena bespovratno preko Agencije za mobilnost i programa Europske Unije u ukupnom iznosu od 8.012,00 EUR. Projekt koji je trebao trajati 12 mjeseci, počevši od 01.06.2019. završno s 31.05.2020.g., zbog pandemije je produljen do sredine 2021.g.

1. **Erasmus+ K2 Strateška partnerstva za obrazovanje odraslih: (Treća) dob čitanja**

Erasmus+ K2: (Treća) dob čitanja nastoji osnažiti čitateljsku kulturu uz korištenje novih komunikacijskih tehnologija. Riječ je o programu olakšavanja, poticanja i ponovnog osmišljavanja načina čitanja za osobe treće životne dobi u 21. stoljeću.

Glavni cilj ovog projekta je povećanje dostupnosti novih komunikacijskih tehnologija za starije osobe i razviti kulturu čitanja kod građana starijih od 60 godina. Također je važno u ovom kontekstu razvijati kompetencije za edukatore i knjižničare koji rade sa starijim osobama kako bi prilagodili svoj rad potrebama polaznika ovog programa.

Polaznici edukativnih aktivnosti, animacijskih radionica i edukacija savladat će: osnovne mogućnosti korištenja e-knjiga, vođenje i održavanje kreativnog internet bloga te oblikovanje e-čitateljskog kluba.

Ovaj transnacionalni projekt provodi se u suorganizaciji više dionika u obliku strateškog partnerstva i to s Ustanovom za obrazovanje odraslih Dante iz Rijeke, te europskim partnerima iz Češke (GLAFKA), Bugarske (SDRUZHENIE YUNI PARTNERS), Latvije (ARTSMART) te Italije (Unione della Romagna Faentina). Provođenje projekta započeto je u rujnu 2020. godine, a trajat će 2 godine. Projekt financira Europska komisija kroz program Erasmus+ u iznosu od 187.066,00 €.

1. **Rad na Wikipediji**

Rad na Wikipediji ( izvorno : Wikimedian in Residence ) je program Wikimedia fundacije kojim se potiče razvoj zajednice zainteresirane za rad s tom otvorenom i jedinstvenom enciklopedijom. Gradska knjižnica Rijeka je ostvarila potporu od Wikimedia fundacije te surađuje sa Željkom Blaćom po pitanju raznih edukativnih i motivacijskih aktivnosti za širenje i snaženje znanja o Wikipediji. Kao konzultant GKR-a Blaće redovito organizira edukativne susrete, individualne konzultacije i radi na specifičnim aktivnostima malih Wikipedija projekata.

1. **Projekt ECALL - Poboljšanje pismenosti i učenja stranih jezika u osnovnim školama kroz razvijanje znanja, vještina i stavova (kompetencija) u izvannastavnimaktivnostima.**

Gradska knjižnica Rijeka sudjeluje u Erasmus+ projektu ECALL kojim će se u makedonskim osnovnim školama osnažiti izvannastavne aktivnosti kroz programe poboljšanja pismenosti i učenja stranih jezika. Organizator projekta je Dominium Hub iz Sjeverne Makedonije, a Gradska knjižnica Rijeka te srednja škola Sv. Konstantina Ćirila Filozofa iz Bugarske partneri su u projektu. Glavni cilj projekta je povezivanje i izgradnja koherentnog sustava osnovnog

obrazovanja temeljen na kompetencijama koje se razvijaju i kroz redovnu nastavu, ali i izvannastavne aktivnosti.

Gradska knjižnica Rijeka ima zadatak podijeliti svoja iskustva u provođenju raznih programa koji potiču čitanje, veću razinu pismenosti te razvijanje čitalačke kulture općenito. Radi se o programima kroz koje se promoviraju književna djela, provode predstavljanja raznih tema, ali i posebni programi poput brojnih čitateljskih klubova, pričaonica, stripaonica, edukacija i radionica robotike ili 3D printanja.

Ovaj projekt stavlja naglasak na strateško partnerstvo u području obrazovanja (KA201 - Strategic Partnerships for school education), a njegov početak bio je predviđen za mjesec rujan 2020. godine u trajanju od 18 mjeseci. Ukupna sredstva na raspolaganju za Gradsku knjižnicu iznose 17.551,00 EUR.

**Cilj:** **minimalizirati smanjenje broja korisnika Knjižnice prouzročenom pandemijom bolesti Covid 19**

|  |  |  |  |  |  |  |
| --- | --- | --- | --- | --- | --- | --- |
| **Pokazatelji rezultata** | **Jedinica** | **Polazna vrijednost** | **Izvor podataka** | **Ciljana vrijednost 2020.** | **Ciljana vrijednost 2021.** | **Ciljana vrijednost 2022.** |
| Minimalno smanjenje broja korisnika | Broj | 21.258 | Ustanova | 18.500 | 19.500 | 20.500 |

**Cilj: minimalizirati smanjenje broja posudbe knjižne građe**

|  |  |  |  |  |  |  |
| --- | --- | --- | --- | --- | --- | --- |
| **Pokazatelji rezultata** | **Jedinica** | **Polazna vrijednost** | **Izvor podataka** | **Ciljana vrijednost 2020.** | **Ciljana vrijednost 2021.** | **Ciljana vrijednost 2022.** |
| Povećanje broja posudbe knjižne građe | Broj | 540.370 | Ustanova | 450.000 | 500.000 | 520.000 |

**Cilj: minimalizirati smanjenje broja sudionika i posjetitelja programa GKR-a**

|  |  |  |  |  |  |  |
| --- | --- | --- | --- | --- | --- | --- |
| **Pokazatelji rezultata** | **Jedinica** | **Polazna vrijednost** | **Izvor podataka** | **Ciljana vrijednost 2020.** | **Ciljana vrijednost 2021.** | **Ciljana vrijednost 2022.** |
| Povećanje broja sudionika i posjetitelja programa | broj | 16.291 | ustanova | 6.500 | 10.500 | 12.500 |

 U Rijeci, 22.12.2020.

 Ravnatelj :

 Niko Cvjetković